Illum, il-Kummissjoni Ewropea qed tieħu pass ulterjuri favur it-twaqqif ta' Pilastru Ewropew tad-Drittijiet Soċjali b'konferenza ta' livell għoli f'Brussell. Dalwaqt isegwu l-proposti dettaljati. Il-Kummissjoni Ewropea ħabbret ukoll li aktar tard din is-sena u flimkien mal-Iżvezja, se tospita s-Samit Soċjali tal-UE. Aktar minn 600 parteċipant mill-awtoritajiet tal-Istati Membri, mill-istituzzjonijiet tal-UE, l-imsieħba soċjali u s-soċjetà ċivili, inklużi aktar minn 20 Ministru nazzjonali u diversi Membri tal-Kulleġġ tal-Kummissarji, qed jiddiskutu r-riżultati tal-konsultazzjoni pubblika dwar dan il-Pilastru Ewropew tad-Drittijiet Soċjali. Minn mindu tħabbar il-Pilastru Ewropew tad-Drittijiet Soċjali mill-President Juncker f'Settembru 2015, kien hemm dibattitu mifrux mal-awtoritajiet tal-UE, l-Istati Membri, l-imsieħba soċjali, is-soċjetà ċivili u ċ-ċittadini dwar il-kontenut u r-rwol tal-Pilastru u kif nistgħu niżguraw l-imparzjalità u l-ġustizzja soċjali fl-Ewropa. Id-diskussjonijiet tal-lum se jwasslu dan il-proċess għat-tmiem tiegħu u se jgħinu l-Kummissjoni tħejji l-proposta tagħha dwar il-Pilastru, li hija mistennija f'Marzu. F'din l-okkażjoni, il-President Jean-Claude Juncker illum ħabbar li se jospita “Samit Soċjali għall-Impjiegi u t-Tkabbir Ġusti”, flimkien mal-Prim Ministru tal-Iżvezja Stefan Löfven f'Göteborg, fis-17 ta' Novembru 2017. Il-President Jean-Claude Juncker qal: “Sa mill-bidu tal-mandat tiegħi, jien għamiltha ċara li xtaqt Ewropa iktar soċjali. Ħadna l-ewwel passi importanti biex dan jinkiseb. Din is-sena se tkun kruċjali. Wara konsultazzjoni pubblika fuq firxa wiesgħa, wasal iż-żmien biex jiġi stabbilit il-Pilastru Ewropew tad-Drittijiet Soċjali. Is-Samit Soċjali fl-Iżvezja se jgħinna nwasslu r-ritmu u nqiegħdu l-prijoritajiet soċjali f'posthom: fuq nett fuq l-aġenda tal-Ewropa.” Il-Prim Ministru Stefan Löfven qal: “F'dawn iż-żminijiet ta' sfida, hemm bżonn li nuru li aħna nistgħu niksbu riżultati fil-ħajja ta' kuljum taċ-ċittadini. Ewropa iktar soċjali, b'kundizzjonijiet tax-xogħol ġusti, swieq tax-xogħol effikaċi u djalogu soċjali b'saħħtu, għandha tkun prijorità għalina lkoll. Ninsab ċert li nistgħu nieħdu passi importanti lejn dan l-għan fis-Samit Soċjali f'Novembru.” Il-konferenza tal-lum hija opportunità biex niskambjaw mal-partijiet ikkonċernati. Is-sena l-oħra l-Kummissjoni organizzat konsultazzjoni pubblika dwar il-Pilastru fuq firxa wiesgħa, b'aktar minn 16.000 kontribut. Il-ġimgħa l-oħra l-Parlament Ewropew adotta riżoluzzjoni. Il-Kumitat Ekonomiku u Soċjali Ewropew (KESE) huwa mistenni jadotta l-opinjoni tiegħu iktar tard dan ix-xahar. Il-Kumitat tar-Reġjuni kkontribwixxa b'opinjoni, filwaqt li l-imsieħba soċjali Ewropej u nazzjonali taw ir-rapporti tagħhom (ir-rapport ta' BusinessEurope, ir-rapport tal-KETU). Kuntest Minkejja t-titjib reċenti fil-kundizzjonijiet ekonomiċi l-effetti tal-agħar kriżi ekonomika u soċjali f'dawn l-aħħar snin kien estensiv. Id-dinja tax-xogħol u s-soċjetajiet tagħna qed jinbidlu b'rata mgħaġġla, b'opportunitajiet ġodda u sfidi ġodda ġejjin mill-globalizzazzjoni, mir-rivoluzzjoni diġitali, mit-tibdil fix-xejriet tax-xogħol jew mill-iżviluppi demografiċi. Aħna lkoll għandna responsabbiltà u interess li naħdmu għal Ewropa aktar abbundanti u aktar reżistenti għall-futur, billi l-iżviluppi ekonomiċi u soċjali tagħha jimxu id f'id. It-twassil ta' Ewropa aktar soċjali u aktar ġusta hija prijorità ewlenija ta' din il-Kummissjoni. Fid-diskors tiegħu tal-2015 dwar l-Istat tal-Unjoni, il-President Juncker ħabbar li jixtieq jiżviluppa Pilastru Ewropew tad-Drittijiet Soċjali. Fit-8 ta' Marzu 2016, il-Viċi President Dombrovskis u l-Kummissarju Thyssen ressqu deskrizzjoni preliminari ta' din l-inizjattiva. Il-Pilastru se jistabbilixxi għadd ta' prinċipji essenzjali sabiex jiġu appoġġati swieq tax-xogħol u sistemi ta' protezzjoni soċjali ġusti li jiffunzjonaw tajjeb. Huwa tfassal bħala qafas ta' referenza għall-iskrinjar tal-prestazzjoni soċjali u tal-impjiegi tal-Istati Membri parteċipanti, biex imexxi riformi fil-livell nazzjonali u, b'mod aktar speċifiku, biex ikun ta' direzzjoni għall-proċess rinnovat tal-konverġenza fiż-żona tal-euro. Konsultazzjoni pubblika li saret fuq firxa wiesgħa, b'aktar minn 16.000 kontribut, tat l-opportunità biex jiġu diskussi l-ewwel l-ideat ippreżentati mill-Kummissjoni fl-2016. Din il-konsultazzjoni pubblika ntemmet fl-aħħar ta' Diċembru. Il-proposta tal-Kummissjoni dwar il-Pilastru Ewropew tad-Drittijiet Soċjali x'aktarx hija mistennija f'Marzu. Is-Samit Soċjali f'Novembru se jkun opportunità biex il-partijiet ikkonċernati ewlenin jiddiskutu l-prijoritajiet u l-inizjattivi ta' politika fil-livell Ewropew u sabiex wieħed jara kif l-Unjoni Ewropea, l-Istati Membri u l-imsieħba soċjali fil-livelli kollha jistgħu jissodisfaw il-prijoritajiet ekonomiċi u soċjali komuni tagħhom. Il-proposta se tfittex tiġbor flimkien il-Kapijiet ta' Stat jew ta' Gvern, l-imsieħba soċjali u atturi ewlenin oħra biex jaħdmu flimkien biex jippromwovu l-impjiegi u t-tkabbir ġusti. Għal aktar tagħrif Stqarrija għall-istampa Samit Soċjali għall-Impjiegi u t-Tkabbir Ġusti # SocialSummit17 Memo: Lejn Pilastru Ewropew tad-Drittijiet Soċjali – Mistoqsijiet u Tweġibiet Il-paġna web dwar il-Pilastru Ewropew tad-Drittijiet Soċjali Segwi lill-Kummissarju Thyssen fuq Facebook u twitter DĠ għall-Impjiegi u l-Affarijiet Soċjali (*) : Aġġornat fit-23/01/2017 - 16.30